text: সিলেটে করোনা ডেডিকেটেড হাসপাতালে করোনা আইসোলেশন শয্যা বাড়ানো ও সেসব হাসপাতালে অক্সিজেন সাপোর্ট দেওয়াসহ বেশ কিছু উদ্যোগ নিয়েছে সিলেট সিটি করপোরেশন (সিসিক)। গতকাল মঙ্গলবার দুপুরে নগর ভবনের সম্মেলন কক্ষে এক জরুরি সভায় এই সিদ্ধান্ত নেওয়া হয়েছে। সিসিক মেয়র আরিফুল হকের সভাপতিত্বে অনুষ্ঠিত সভায় ভার্চুয়াল মাধ্যমে যুক্ত ছিলেন সিলেট-১ আসনের সংসদ সদস্য ও পররাষ্ট্রমন্ত্রী ড. এ কে আবদুল মোমেন।
  মহামারি করোনায় সিলেটে বেশ কিছু দিন থেকে রয়েছে আইসিইউ সংকট। নগরের সবকটি হাসপাতাল ঘুরেও কেউ পাচ্ছেন আইসিইউ সাপোর্ট। সম্প্রতি অক্সিজেন সংকটও দেখা দিয়েছে। করোনা ডেডিকেটেড হাসপাতালগুলোতে নির্ধারিত শয্যার বেশি রোগী ভর্তি হওয়ায় অক্সিজেনের হাহাকার দেখা দিয়েছে। সবমিলিয়ে সিলেটজুড়ে এক ভয়াবহ অবস্থা বিরাজ করছে। এমন পরিস্থিতিতে সিলেট নগরবাসীর সংকট নিরসনে উদ্যোগ নিয়েছে সিসিক। গতকাল সিসিকের জরুরি সভায় সিলেট এমএজি ওসমানী হাসপাতালে আরো ৪৫০ শয্যা আইসোলেশন উন্নীতকরণে কেন্দ্রীয় অক্সিজেন বাড়ানো, পাড়াণ্ডমহল্লায় সচেতনতামূলক কার্যক্রম ও গণটিকায় মানুষকে উদ্বুদ্ধকরণ ক্যাম্পেইনসহ বিভিন্ন কর্মসূচি হাতে নেওয়া হয়।
  জরুরি সভা শেষে মেয়র আরিফুল হক চৌধুরী সাংবাদিকদের বলেন, সিলেটের ওসমানী মেডিকেল কলেজ হাসপাতালে করোনা রোগীদের জন্য আরো ৪৫০ শয্যা আইসোলেশন ওয়ার্ড বাড়ানো সম্ভব হলেও কেন্দ্রীয় অক্সিজেনের অভাবে তা আটকে আছে। বারবার মন্ত্রণালয়ে চিঠি দিয়েও মিলছে না সহযোগিতা।